ประธานรัฐสภายืนยันบรรจุร่างรัฐธรรมนูญแก้ไขเพิ่มเติมเข้าสู่การพิจารณาในวาระที่ 3 ในการประชุมรัฐสภาสมัยวิสามัญ วันที่ 17 มีนาคมนี้ ไม่เปลี่ยนแปลงเพราะยึดหลักรัฐธรรมนูญ
นายชวน หลีกภัย ประธานรัฐสภา เปิดเผยว่า ฝ่ายกฎหมายได้ศึกษาและรายงานให้ทราบถึงกรณีที่ศาลรัฐธรรมนูญมีคำวินิจฉัยเรื่องเกี่ยวกับอำนาจหน้าที่จองรัฐสภาในการแก้ไขรัฐธรรมนูญให้ทราบแล้ว ซึ่งสามารถเดินหน้าพิจารณาร่างรัฐธรรมนูญแก้ไขเพิ่มเติมวาระที่ 3 ซึ่งบรรจุระเบียบวาระเข้าสู่การพิจารณาในวันที่ 17 มีนาคมนี้ได้ แม้จะมีความเห็นหลากหลายก็ตาม แต่รัฐสภาจะยึดหลักรัฐธรรมนูญเป็นหลักจากนั้นดูคำวินิจฉัยว่ามีผลผูกพันทุกองค์กรอย่างไร          ส่วนกรณีที่นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ออกมาระบุว่า จะไปร้องคณะกรรมการป้องกันและปราบปรามการทุจริตแห่งชาติ (ป.ป.ช.) เอาผิดหากเดินหน้าลงมติร่างรัฐธรรมนูญแก้ไขเพิ่มเติม ในวาระที่ 3 โดยประธานรัฐสภาปฏิเสธที่จะให้ความเห็นกล่าวเพียงว่าไม่มีใครห้าม.